Viggó Kristjánsson sækir að marki Rússa í Malmö í gær . Ljósmynd / EHF Viggó Kristjánsson , leikmaður íslenska karlalandsliðsins í handknattleik , býst við erfiðum leik á morgun þegar Ísland mætir Ungverjalandi í E-riðli Evrópumótsins í Malmö . Viggó sat fyrir svörum á blaðamannafundi í dag , ásamt landsliðsþjálfaranum Guðmundi Þórði Guðmundssyni , Guðjóni Val Sigurðssyni og Sigvalda Birni Guðjónssyni . „ Það var gaman að fá tækifæri til þess að spila , “ sagði Viggó á fundinum í morgun en hann skoraði fjögur mörk úr fimm skotum og var valinn maður leiksins í leikslok . „ Leikurinn gegn Rússum er búinn og núna færist öll okkar einbeiting yfir á leikinn gegn Ungverjalandi . Ungverjar eru klassa ofar en Rússar og þetta verður því mjög erfiður leikur , “ bætti Viggó við . Íslenska liðið er í efsta sæti E-riðils með 4 stig og fullt hús stiga eftir fyrstu tvo leiki sína . Ísland er komið áfram í milliriðla eftir að Danir og Ungverjar gerðu jafntefli í gær . Það er hins vegar mikið undir í leiknum á morgun því fari svo að Ísland vinni fer liðið með tvö stig inn í milliriðla . Leikurinn á morgun hefst klukkan 17:15 að íslenskum tíma .